SKRIFTLIG FORESPØRGSEL P-1231/01

af María Sornosa Martínez (PSE) til Kommissionen

(10. april 2001)

Om: Mangler ved vurderingen af indvirkningen på miljøet i forbindelse med vandomledning fra floden Júcar til floden Vinalopó

Det spanske miljøministerium erklærede i december 2000, at kanalbyggeriet til omledning af vand fra Júcar til Vinalopó, Baixa-kysten og Alicante ikke har nogen særlig indvirkning på miljøet. Denne erklæring blev imidlertid fremsat, før de geologiske undersøgelser af de områder, hvor de nye vandinfrastrukturer skal gå igennem, var tilendebragt.

Miljøministeriet har desuden allerede meddelt, at det endelige vandomledningsprojekt udbydes i licitation efter den 6. april 2001, hvor det statslige råd skal godkende ændringerne i udbudsmaterialet på baggrund af miljøvurderingen (der som anført ovenfor er mangelfuld).

De miljøorganisationer, som har klaget til Kommissionen fastholder stadig, at undersøgelsen af virkningerne på miljøet ikke er foretaget i overensstemmelse med de gældende bestemmelser. De tilføjer, at ministeriet desuden har krænket retten til offentlig deltagelse og information, idet det af de talrige indsigelser, der er gjort mod planen, kun har taget hensyn til en rapport udarbejdet af den offentlige entreprenørvirksomhed Aguas del Júcar om et kanalbygningsprojekt, som ikke er i overensstemmelse med det oprindelige.

Kommissionen har som svar på et spørgsmål fra undertegnede anført, at man var ved at behandle de spanske myndigheders bemærkninger. Den bedes på den baggrund oplyse:

Kan Kommissionen afgøre, om den nuværende omledningsplan er gennemført under iagttagelse af EF-bestemmelserne om vurdering af virkningerne på miljø, fugle og beskyttede naturtyper samt under overholdelse af fællesskabsrettens bestemmelser om inddragelse og information af offentligheden?

Påstår Kommissionen stadig, at omledningsprojektet ikke er finansieret med fællesskabsmidler, selv om det er omfattet af den finansielle ramme for den spanske vandbygningsplan?

Har Kommissionen interesseret sig for indholdet i de rapporter fra den spanske ornitologforening, SEO, og den hydrografiske forening Confederación Hidrográfica del Júcar, som undertegnede anbefalede den at konsultere?

Henviser til skriftlige forespørgsler E-0819/00(1), E-2650/00(2), P-4071/00(3).

(1) EFT C 53 E af 20.2.2001, s. 29.

(2) EFT C 136 E af 8.5.2001, s. 66.

(3) EFT C 187 E af 3.7.2001, s. 127.

Svar afgivet på Kommissionens vegne af Margot Wallström

(15. maj 2001)

Kommissionen har for nylig henvendt sig til de spanske myndigheder for at få tilsendt den erklæring om miljøvirkningerne, der blev vedtaget inden den endelige tilladelse til gennemførelse af projektet blev givet.

Når Kommissionen har modtaget denne, kan den udtale sig om, hvorvidt fællesskabslovgivningen er blevet overholdt i det pågældende tilfælde.

Hidtil har projektet vedrørende vandomledning fra Júcar til Vinalopó ikke været genstand for nogen ansøgning om samfinansiering fra de spanske myndigheders side, hverken som led i det integrerede operative program for Comunidad Valenciana for perioden 2000-2006 eller under Samhørighedsfonden. Hvis medlemsstaten skulle foreslå projekter til samfinansiering på dette område, må det ske under hensyntagen til både den gældende planlægning som godkendt af Kommissionen og til den samlede fælllesskabslovgivning.

De spanske myndigheder har fremsendt rapporten fra Confederación Hidrográfica del Júcar, hvis konklusioner taler til fordel for projektet. Kommissionen har ligeledes modtaget en kopi af konklusionerne fra Consellería de Medio Ambiente de la Generalitat Valenciana, som kræver en skarp kontrol af arbejderne som følge af projektområdets økologiske betydning. Kommissionen har imidlertid ikke modtaget den af det ærede medlem nævnte rapport fra den spanske ornitologforening (SEO).